Euroopan parlamentin päätöslauselma Euroopan sopimusoikeudesta



Virallinen lehti nro 305 E , 14/12/2006 s. 0247 - 0248



P6_TA(2006)0352 Euroopan sopimusoikeus Euroopan parlamentin päätöslauselma Euroopan sopimusoikeudesta Euroopan parlamentti, joka - ottaa huomioon 23. maaliskuuta 2006 antamansa päätöslauselman "Euroopan sopimusoikeus ja yhteisön säännöstön tarkistaminen: jatkotoimet" [1], - ottaa huomioon 26. toukokuuta 1989 antamansa päätöslauselman hankkeesta jäsenvaltioiden yksityisoikeuden yhtenäistämiseksi [2], 6. toukokuuta 1994 antamansa päätöslauselman jäsenvaltioiden yksityisoikeuden eräiden alojen yhtenäistämisestä [3], 15. marraskuuta 2001 antamansa päätöslauselman jäsenvaltioiden yksityis- ja kauppaoikeuden lähentämisestä [4] ja 2. syyskuuta 2003 antamansa päätöslauselman komission tiedonannosta Euroopan parlamentille ja neuvostolle Euroopan sopimusoikeuden yhtenäistämisestä: Toimintasuunnitelma [5], - ottaa huomioon komission 23. syyskuuta 2005 antaman ensimmäisen edistymistä käsittelevän vuosikertomuksen Euroopan sopimusoikeudesta ja yhteisön säännöstön tarkistamisesta (KOM(2005)0456), jossa komissio totesi, että kuluttajansuojasäännöstön tarkistaminen auttaa kehittämään laajempaa yhteistä viitekehystä (CFR), - ottaa huomioon komission 11. lokakuuta 2004 neuvostolle ja Euroopan parlamentille antaman tiedonannon "Euroopan sopimusoikeus ja yhteisön säännöstön tarkistaminen: jatkotoimet (KOM(2004)0651), jossa komissio ilmoitti, että se""käyttää yhteisiä puitteita soveltuvin osin välineenä laatiessaan ehdotuksia voimassa olevan säännöstön sekä tulevien säädösten laadun ja johdonmukaisuuden parantamiseksi sopimusoikeuden alalla", - ottaa huomioon työjärjestyksen 108 artiklan 5 kohdan, A. ottaa huomioon, että 23. maaliskuuta 2006 antamassaan päätöslauselmassa parlamentti huomautti, että ei ole lainkaan selvää, mihin aloite käytännössä johtaa tai mikä on mahdollisesti annettavien säädösten ja muiden välineiden oikeusperusta, B. ottaa huomioon, että 23. maaliskuuta 2006 antamassaan päätöslauselmassa parlamentti vaati, että komissio antaa muiden tietojen ohella lausuman siitä, kuinka se aikoo ottaa CFR-verkoston työ- ja tutkimusryhmien tulokset huomioon tulevassa työssään; 1. toteaa uudelleen olevansa vakuuttunut siitä, että yhtenäisten sisämarkkinoiden toteutuminen edellyttää lisätoimia siviilioikeuden yhtenäistämiseksi; 2. muistuttaa, että Euroopan sopimusoikeutta koskeva aloite on tärkein siviilioikeuden alalla meneillään oleva aloite; 3. tukee voimakkaasti lähestymistapaa yleistä sopimusoikeutta koskevan laajemman ja kuluttajansuojakysymyksiä pidemmälle menevän viitekehyksen kehittämiseksi; 4. korostaa, että kuluttajansuojasäännöstön tarkistamisen ohella on jatkettava työtä laajemman viitekehyksen kehittämiseksi; kehottaa komissiota kuluttajansuojasäännöstön tarkistamisen ohella jatkamaan hanketta laajemman viitekehyksen kehittämiseksi; 5. korostaa, että hanketta koskeva työ on joka tapauksessa tehtävä hyvin ja siinä on otettava huomioon, että vaikka yhteisen viitekehyksen lopullinen tarkoitus ja oikeudellinen muoto eivät olekaan vielä selvillä, lopullisena pitkän aikavälin tuloksena saattaa olla velvoittava säädös; katsoo, että kaikki tarkoitusta ja oikeudellista muotoa koskevat eri vaihtoehdot on pidettävä avoimina; 6. kehottaa komissiota ottamaan huomioon yhteisen viitekehyksen pitkän aikavälin perspektiivin uusia lainsäädäntöaloitteita esittäessään; 7. kehottaa komissiota antamaan Euroopan parlamentille oikeuden osallistua jatkuvasti yhteisen viitekehyksen kehittämiseen; 8. kehottaa puhemiestä välittämään tämän päätöslauselman neuvostolle ja komissiolle. [1] Hyväksytyt tekstit, P6_TA(2006)0109. [2] EYVL C 158, 26.6.1989, s. 400. [3] EYVL C 205, 25.7.1994, s. 518. [4] EYVL C 140 E, 13.6.2002, s. 538. [5] EUVL C 76 E, 25.3.2004, s. 95. --------------------------------------------------